Lietuvos Respublikos Vyriausybė

NUTARIMAS

DĖL NACIONALINĖS REFORMŲ DARBOTVARKĖS ĮGYVENDINIMO KOORDINAVIMO LIETUVOJE

2011 m. rugpjūčio 17 d. Nr. 967

Vilnius

Vadovaudamasi Lietuvos Respublikos Vyriausybės įstatymo (Žin., 1994, Nr. 43-772; 1998, Nr. 41(1)-1131; 2000, Nr. 92-2843; 2002, Nr. 41-1527; 2007, Nr. 72-2831; 2008, Nr. 117-4442; 2009, Nr. 85-3576; 2010, Nr. 71-3541) 22 straipsnio 3 punktu, 27 straipsnio 1 ir 5 dalimis, Lietuvos Respublikos Vyriausybė nutaria:

1. Paskirti Ūkio ministeriją institucija, atsakinga už Nacionalinės reformų darbotvarkės, kuriai pritarta Lietuvos Respublikos Vyriausybės 2011 m. balandžio 27 d. nutarimu Nr. 491 (Žin., 2011, Nr. 54-2596), įgyvendinimo koordinavimą Lietuvoje ir ryšius su Europos Sąjungos institucijomis Nacionalinės reformų darbotvarkės klausimais.

2. Sudaryti šią Nacionalinės reformų darbotvarkės įgyvendinimo priežiūros komisiją (toliau – Komisija):

ūkio ministras (Komisijos pirmininkas);

Ministro Pirmininko tarnybos Politikos analizės ir reformų departamento direktorius (Komisijos pirmininko pavaduotojas);

socialinės apsaugos ir darbo viceministras (Komisijos pirmininko pavaduotojas);

aplinkos viceministras;

energetikos viceministras;

finansų viceministras;

kultūros viceministras;

susisiekimo viceministras;

sveikatos apsaugos viceministras;

švietimo ir mokslo viceministras;

užsienio reikalų viceministras.

3. Nustatyti, kad Komisija:

3.1. prižiūri, kaip įgyvendinama ir atnaujinama Nacionalinė reformų darbotvarkė;

3.2. teikia Lietuvos Respublikos Vyriausybei, ministerijoms ir Vyriausybės įstaigoms pasiūlymus priimant sprendimus dėl Nacionalinės reformų darbotvarkės įgyvendinimo ir atnaujinimo.

4. Pavesti:

4.1. ūkio ministrui:

4.1.1. patvirtinti Komisijos personalinę sudėtį;

4.1.2. koordinuoti Nacionalinės reformų darbotvarkės įgyvendinimą, atnaujinimą ir įgyvendinimo ataskaitos rengimą, vadovaujantis Sutarties dėl Europos Sąjungos veikimo (OL 2010 C 83, p. 47) 121 straipsniu, Lietuvos Respublikos pozicija dėl Europos Komisijos komunikato „2020 m. Europa – pažangaus, tvaraus ir integracinio augimo strategija“, derinant procesą su Lietuvos 2007–2013 metų Europos Sąjungos struktūrinės paramos panaudojimo strategija ir Lietuvos 2014–2020 metų Europos Sąjungos struktūrinės paramos panaudojimo dokumentais;

4.1.3. iki kiekvienų metų gegužės 1 d. ir lapkričio 1 d. informuoti Lietuvos Respublikos Vyriausybę apie Nacionalinės reformų darbotvarkės įgyvendinimo eigą;

4.1.4. rengti Nacionalinės reformų darbotvarkės pakeitimų projektus ir Lietuvos Respublikos Vyriausybei pritarus iki kiekvienų metų balandžio 30 d. pateikti Europos Komisijai atnaujintą Nacionalinę reformų darbotvarkę ir jos įgyvendinimo ataskaitą.

4.2. Ūkio ministerijai:

4.2.1. techniškai aptarnauti Komisiją;

4.2.2. įtraukti į Nacionalinės reformų darbotvarkės įgyvendinimą ir atnaujinimą ekonominius ir socialinius partnerius.

5. Pripažinti netekusiais galios:

5.1. Lietuvos Respublikos Vyriausybės 2005 m. birželio 20 d. nutarimą Nr. 670 „Dėl Lisabonos strategijos įgyvendinimo ir koordinavimo Lietuvoje“ (Žin., 2005, Nr. 78-2823);

5.2. Lietuvos Respublikos Vyriausybės 2008 m. spalio 1 d. nutarimą Nr. 1047 „Dėl Nacionalinės Lisabonos strategijos įgyvendinimo 2008–2010 metų programos patvirtinimo“ (Žin., 2008, Nr. 124-4718).

MINISTRAS PIRMININKAS	ANDRIUS KUBILIUS

ŪKIO MINISTRAS	RIMANTAS ŽYLIUS